Patrik Hrošovský

Patrik Hrošovský (* 22. apríl 1992, Prievidza) je slovenský futbalový záložník a reprezentant. Okrem Slovenska pôsobil na klubovej úrovni v Česku, momentálne pôsobí v klube FC Viktoria Plzeň.

Klubová kariéra 
Svoju futbalovú kariéru začal v HFK Prievidza. Následne prestúpil ako dorastenec do AAC Trenčín (akadémia Sparty Praha). Vo svojich 17 rokoch prestúpil do FC Viktoria Plzeň.

FC Viktoria Plzeň 
Pred ročníkom 2011/12 sa prepracoval do prvého tímu, kde na jeseň odohral iba 1 minútu v domácom pohári. Následne bol na hosťovaní v FK Baník Sokolov, neskôr v FK Ústí nad Labem a 1. SC Znojmo.

Sezóna 2013/14 
V 1. českej lige debutoval za Plzeň 2. marca 2014 proti Znojmu (výhra 3:2). Premiéru v európskych pohároch a zároveň v základnej zostave Viktorie absolvoval 20. marca 2014 v odvete osemfinále Európskej ligy 2013/14 proti francúzskemu tímu Olympique Lyon, keď dostal prednosť pred kapitánom Pavlom Horváthom. Plzeň vyhrala 2:1, ale vzhľadom k porážke 1:4 z prvého duelu bola vyradená. Hrošovský si pripísal asistenciu na gól Daniela Kolářa. Prvý ligový gól za Plzeň dal 29. marca 2014 v súboji proti FC Slovan Liberec, keď prekonal svojho krajana v bráne súpera Lukáša Hrošša. Viktoria deklasovala Slovan 6:0. V priebehu jarnej časti predĺžil s mužstvom kontrakt do konca ročníka 2016/17. V sezóne 2013/14 sa umiestnil s Viktoriou Plzeň na druhom mieste v Gambrinus lige aj českom pohári, zároveň bol vyhlásený na posezónnom galavečeri ligovým objavom roka.

Sezóna 2014/15 
S Viktoriou sa predstavil v Európskej lige UEFA 2014/15, 31. júla 2014 v prvom zápase 3. predkola proti rumunskému tímu FC Petrolul Ploiești bol pri konečnej remíze 1:1. Plzeň nakoniec s Petrolulom vypadla po domácej porážke 1:4. 28. novembra 2014 podpísal s tímom nový kontrakt do leta 2018. Dve kola pred koncom ročníka 2014/15 získal s mužstvom majstrovský titul.

Sezóna 2015/16 
18. júla 2015 sa podieľal na zisku Superpohára, keď Viktoria porazila FC Slovan Liberec 2:1.

FK Ústí nad Labem (hosťovanie) 
Sezónu 2012/13 strávil na hosťovaní v druholigovom tíme FK Ústí nad Labem. V 28 stretnutiach strelil 3 góly.

1. SC Znojmo (hosťovanie) 
V júli 2013 odišiel na hosťovanie do nováčika 1. ligy 1. SC Znojmo. V znojemskom drese debutoval v Gambrinus lige 21. júla 2013 (1. kolo sezóny 2013/14) proti domácemu tímu FK Dukla Praha, v zápase strelil vyrovnávajúci gól na konečných 1:1. 24. novembra 2013 strelil víťazný gól na 2:1 v zápase so Sigmou Olomouc, týmto výsledkom stretnutie skončilo. O týždeň neskôr 29. novembra 2013 v zápase proti domácemu tímu FK Teplice sa jedným gólom podieľal na výhre Znojma 3:1.
V zimnej prestávke 2013/14 si ho Plzeň stiahla z hosťovania.

Reprezentačná kariéra 
Hrošovský bol slovenským reprezentantom v kategórii do 21 rokov. Hral aj za výbery do 18 a 19 rokov.

S tímom U21 vyhral v septembri 2014 tretiu kvalifikačnú skupinu (zisk 17 bodov) pred druhým Holandskom (16 bodov), čo znamenalo účasť v baráži.

4. novembra 2014 ho tréner Ján Kozák nominoval do A-mužstva slovenskej reprezentácie pre kvalifikačný zápas s Macedónskom a prípravný s Fínskom. Proti Macedónsku nenastúpil, debutoval až 18. novembra proti Fínsku, kde nastúpil v základnej zostave (výhra 2:1). So slovenskou reprezentáciou zažil na jeseň 2015 postup na EURO 2016 vo Francúzsku. Bol to prvý historicky postup na európsky šampionát pre Slovensko.

ME 2016 
Nastúpil hneď na prvý zápas proti Walesu a hral do 60. minúty, keď ho vystriedal Ondrej Duda.

Reprezentačné zápasy 
Zápasy Patrika Hrošovského v A-mužstve Slovenska:

Referencie

Externé odkazy 
 Profil hráča na oficiálnych stránkách FC Viktoria Plzeň
 Profil hráče na iDNES.cz
 Patrik Hrošovský na Eurofotbalu
 Profil hráča na National Football Teams.com 
 Profil hráča – reprezentačné štatistiky v A-mužstve, eu-football.info 

Slovenskí futbalisti
Futbaloví stredopoliari
Hráči FC Viktoria Plzeň
Hráči FK Ústí nad Labem
Hráči FK Baník Prievidza
Osobnosti z Prievidze